钦定古今图书集成/明伦汇编/氏族典/第039卷 > 《溪南江氏族谱序》前人
## 钦定古今图书集成/明伦汇编/氏族典/第039卷 > 《溪南江氏族谱序》前人

昔方伯居庐，帅宗人立祖庙。其后方伯谒告籍，举宗
而谱之。谱成，则以观汪伯子。伯子卒业，作而言曰：“道
昆闻之，尊祖故敬宗，敬宗故收族。夫世穷则泽熄，泽
熄则忘，亲尽则疏，疏则无纪。故尊祖则有庙飨，收族
则有宗盟。夫既庙之，又从而谱之，神人和，幽明洽矣。”
许由有言：“有族有祖，祖者徂也。义重则尸，仁轻则祧。
高曾而上，无得而称。虽有慈孙，其于著存何有？乃今
聚族而居，父兄子弟咸在，出入则同吉凶，庆吊则同
序，事则同堂，会食则同席。由是而反其所自始，僾然
如将见之。收族故宗庙严，非虚语矣。”客曰：“在《谱》，别子
为祯，继别为郑，伯季皆祯出也。或在婺源，或在开化，
鼎足而立，莫不阜昌，合之则大宗矣。谱之不载何居？”
伯子曰：“仲尼作《春秋》，合列国而宗鲁。《周礼》在鲁，于是
乎宗鲁宗而列国举矣。古者国有国史，家亦宜然。谱
者，史之流也。有人于此，以县㝢为家，以昊天为祖，以
四海为兄弟，以鸟兽为同群，合并为公，谁曰不可？顾
乡邻闭户，室中勃谿，事之必至者也。故同之则楚越
非异，异之则肝胆非同。与其以异而同，无宁以同而
异，作者辨诸此矣。”客曰：“江故萧氏著于汉，显干梁，其
在遗䇲可考已。乃今由唐以上不籍本始之谓何？”曰：
“仲尼诵法先王，三坟五典具在，删书则自尧舜始，其
斯信而有征乎！江氏由唐以迄于今，可以考信。作者
唯传信之务，则始终于唐，盖其慎也。仲尼居鲁，鲁秉
《周礼》则宗之，禘则伤之。夫鲁非后稷之裔，文之昭与，
尚安事禘？”客唯唯。于是与之观《谱例》，叹曰：“善哉！简而
核，婉而廉，疏而有则，法之良也。”与之观《世系》，叹曰：“遐
哉，林林乎！历世二十有五，历年七百，存殁无虑八百
有奇。若字若官，若昭穆，若婚姻，若丘墓，若妇，若不妇，
若为人后，若后人，指诸掌矣。”与之观撰述，曰：“万全之
烈，巨卿之勋，国士也。民莹而在山林，其有兴乎！”君子
以是知江氏之多材也。与之观制，曰：“王章也，其有家
之华与？”与之观训，掩卷而叹曰：“洋洋乎大哉有道者
之言，宗之庇也。力是数者，可以亢宗矣。”客曰：“善哉观
也！观尽于此乎？”曰：“何可尽也！古者敦睦以合族，君子
难之。夫合族之难，非合之难也；以身范，族之难也；非
身范之难也，能以族范，身之难也。”是故族大则张，小
则削。富则豪举，贫则恣睢。张而折之则行违，削而振
之则力诎。语之勤礼，则富者以为负俗；语之勤力，则
贫者以为薄施。示之纎俭，彼或以为厚藏；示之廉贞，
彼或以为要誉。故勇可以夺三军，而不可以加九族；
力可以抗“万乘，而不可以弼周亲，顾躬行何如耳。夫
鷾鶂非族也，而胥化；蜾蠕非类也，祝而肖焉。维其有
之，是以似之。躬行之谓也，作者盖有之矣，将无似乎？”
方伯降席稽首曰：“伯子之及此言也，举宗之德也，抑
世世诵之勿绝，岂惟珍

《缃素杂记》《江南野录》载：“江为者，宋世淹之后。先祖仕
于建阳，因家焉。世习儒素，少游庐山白鹿洞，师事处
士陈贶，酷于诗句，居二十馀年，有风雅清丽之态”，所
载此而巳。余观《南史淹传》，“字文通，济阳考城人。宋少
帝时，黜为建安、吴兴令，终于梁天监中左卫将军，子
𫇭嗣。”又按《吴均传》云：“先是有济阳江洪，工属文，为建
阳令，坐事死。”按：江洪齐时为太学生，竟陵王子良开
西邸，招文学时，王僧孺与太学生虞羲、丘国宾、萧文
琰、丘令楷、江洪、刘孝孙以善辞藻游焉，而僧孺与高
平徐夤俱为学林，则洪仕于齐、梁间明矣。淹与洪，其
系皆出于济阳、考城，而又俱仕于齐、梁间。淹尝为建
安令，其后他迁。洪为建阳令，而死于建阳，则江为之
系，实出于洪益明矣。而《野录》云“宋世淹之后”，又云“先
祖仕于建阳，因家焉。”彼乃不敢别白言之，盖未尝见
《吴均传》所载江洪之事，乃妄臆度而为之说也。

郑樵《通志》。